Nege beseer toe boot strandDie boot wat gestrand het. Foto: Verskaf Nege mense is beseer toe ŉ boot Saterdagaand naby uShaka Marine World in Durban gestrand het. Garrith Jamieson, woordvoerder van Rescue Care Paramedics, het Sondag gesê die boot het Saterdag omstreeks 20:00 naby die skibootklub op Durban se strandfront gestrand. “Nege mense wat aan boord was toe die boot gestrand het, het veelvoudige beserings opgedoen. Hulle is op die toneel gestabiliseer en na verskeie hospitale in Durban geneem vir verdere behandeling. Die boot se skipper is nie beseer nie,” het Jamieson gesê. Dit is nog nie duidelik wat tot die voorval gelei het nie. Owerhede en die Nasionale Seereddingsinstituut (NSRI) was op die toneel en ondersoek die voorval.